Holzweiler

Holzweiler (eller Holzweiler Items) er et norsk klesmerke som har hovedkontor på Lysaker i Norge. Selskapet ble grunnlagt i 2014 av Susanne Holzweiler, Andreas Holzweiler og Maria Skappel Holzweiler. Produktene til selskapet er per 2016 tilgjengelige hos 60 forhandlere i Norge og over 120 internasjonale butikker – Libertys og Goodhood i London, Isetan, Takashimaya og Tomorrowland i Japan, Intermix i USA, Soto Store i Berlin og De Bijenkorf i Nederland. De har holdt motevisninger under både Copenhagen Fashion Week og Oslo Runway. Merket fikk internasjonal oppmerksomhet da supermodellen Gigi Hadid brukte en oransje hettegenser fra Holzweiler i 2017.

Historie 

I 2007 etablerte søskenparet Susanne Holzweiler og Andreas Holzweiler selskapet Holzweiler Agency for å dra på klesagenturer,  der de solgte andres merkeklær. Når dette ikke var av interesse lenger begynte de å selge, samt lage en egen løsning med skjerf på rull. Denne ble lanserte høsten 2012. Skjerf på rull ble tidlig en suksess, og søskenparet solgte skjerf for 10 millioner det første året i 2013. De laget deretter stativer med målebånd til formålet, og lot kundene bestemme hvor mange meter skjerf de ønsket å kjøpe.

I 2012 ble Maria Skappel Holzweiler partner i selskapet, som er gift med Andreas Holzweiler og datter av Dorthe Skappel. Hun har en designutdannelse fra Kunsthøgskolen i Oslo (KHiO). Med Skappel på teamet ønsket de nå å utvide sortimentet ved å lage noe annet enn skjerf. Høsten 2013 startet de planleggingen av Holzweilers første kleskolleksjon. I 2014 etablerte søskenparet og Skappel selskapet Holzweiler Items. Skappel fikk den kreative lederrollen i prosjektet. Det tok tid før det ble noen suksess, og det var først når de lagde kleshengerlogoen at de begynte å selge mer klær enn skjerf. I 2015 startet Holzweiler en egen veskekolleksjon med referanser til skjerfenes stil.

Når den første kolleksjonen ble lansert hadde selskapet en stand i København. Med kolleksjon nummer to var de i Paris, med mål om å utvide markedet utover kun Norge.

Holzweiler ble startet som en familiebedrift, og har fortsatt å være det. Etter at moren til søsknene Holzweiler hjalp til med startkapital, ble hun medeier. Faren likeså. Andreas' ektefelle, Maria Skappel Holzweiler, er Holzweilers kreative leder. Og da Susannes mann, Øystein, investerte litt ekstra kapital på et litt labert tidspunkt for selskapet, ble også han medeier.

Merkets kjennetegn er en minimalistisk kleshengerlogo og rutete skjerf. Skappel, som er selskapets kreative leder, forklarer budskapet bak kleshengerlogoen slik: «kleshengeren er i sin enkelhet det perfekte symbolet på optimal design og funksjonalitet. Det er nettopp dette vi kontinuerlig streber etter å oppnå med vårt design. Hengeren ble derfor den perfekte logo for merket, da den daglig påminner oss om vårt mål. Produkter med optimal design og funksjonalitet.»

Den store oppturen for selskapet kom i 2017, da supermodellen Gigi Hadid ble fotografert utenfor hennes leilighet i New York, iført en oransje hettegenser med kleshengerlogoen fra Holzweiler. Dette var med på å skape internasjonal opperksomhet for det norske klesmerket. Etter den store blesten rundt klesmerket, ble de en del av det eksklusive sortimentet til Net-A-Porter.com. Også varehuset Colette i Paris begynte å føre merket.

Under Holzweilers motevisning i København i 2019, valgte merket å holde deres visning mobilfri. Andreas Holzweiler forklarte dette med at han ville unngå at publikum skal se klærene gjennom et mobilkamera. Dette er ikke første gang en mobilfri motevisning har vært gjennomført. Amerikanske Marc Jacobs er en av designerne som har oppretthold et forbud mot bruk av mobiltelefon under motevisning i 2017. Det er fjerde gang det norske motehuset viser frem sin kolleksjon under Copenhagen Fashion Week.

Offentlig omtale 
I februar 2022 ble det kjent at Holzweiler etterlyste tilsynelatende et ulønnet internship på seks måneder. Dette fikk stor oppmersomhet på sosiale medier. Der mange reagerer på det de mener er en utlysning etter gratis arbeidskraft. Tilbakemeldingene førte til at Andreas Holzweiler omtalte utlysningen som en misforståelse. Noen dager etter at saken ble publisert i media. Uttalte selskapet at de har bestemt seg for å etterbetale lønn til alle som har vært ulønnede praktikanter hos dem fra 2014 og til 2022.

Se også
Tekstilindustri

Referanser

Eksterne lenker 
 

Klesmerker
Norske tekstilbedrifter
Selskaper etablert i 2014
Næringsliv i Oslo
2014 i Norge